Човек само срцем добро види, суштина је очима невидљива

Имам једну причу.

Годинама сам сама писала. Ноћима се, као бели облутак у планинској реци, котрљала и обликовала. А онда, данима, чекала да је неко пронађе у маси осталих. Ћутала је и чекала свој тренутак.

То је прича о љубави и племенитости. О снази и доброти. О великом човеку и малим људима. О мени и теби.

Њен почетак сви знамо. И увек је исти..

Негде се родио човек. И једно срце је почело да куца.

Ти ритмични откуцаји живота који живимо, тај неприметни сатић у нашим грудима од првог дана нам даје праве животне лекције. Срце тачно зна кад и због кога треба да убрза, када прелази из двочетвртинских откуцаја у једночетвртинско дрхтање, а када успорава и прави одступнису.

Срце не зна за препреке.

Не познаје немогуће. Не прихвата немање снаге... немање воље. Не воли неискреност, растанке, лажи.

Јер, шта срцу значи то што је моја тетка Мими била слепа и није могла мене да види?

Је л’ ме можда, зато мање волела?

И да ли треба да објасним да је увек тачно знала кад сам тужан, кад љут? Без могућности да ме „види“ видела је увек свве много боље од осталих.

Она ме учила да је сваки човек посебан. И изванредан.

Уверавала ме је да сви у себи носимо онај чаробни знак који ће само ретки протумачити.

Да човека не ценимо по физичком изгледу, већ искључиво по његовим делима.

Да је сасвим небитно да ли смо високи или ниски, дебели, ћелави.

Неважно је колико имамо пријатеља, већ какви су они заиста.

Да не верујемо увек очима јер оне могу лако да преваре. И да се увек ослањамо на сопствене осећаје, на оне танане трептаје душе који се јаве кад упознајемо другог човека.

И стварно бих био неискрен када бих рекао да није била у праву.

Јер, преварило ме око моје пуно пута. Бивао сам због њега и повређен и усамљен, завођен и остављан. Лагало ме оно, давало ми наде којих никад није ни било. Видело чега нема. И превидело много пута.

Једино ме срце никад није слагало. Знало је да прескочи у грудима. Да опомене, подсети, упозори и настави даље. Да бди нада мном док отвара хоризонте и ставља нове путоказе.

Схватио сам да је живот предиван поклон. А љубав, машница на том поклону. И најбоља ствар код љубави је то што могу да волим све људе одједном, да је у мени има довољно за све и да не морам да бирам коме ћу је подарити.

Моји пријатељи, Петар и Јован... улаз до мене... читав живот се знамо...

Петар је у колицима, Јован је фудбалер. То су звезде мог детињства. Свака моја важна успомена везана је за њих. Они су као две половине истога срца. Толико различити и тако исти.

Јован сања о Барселони, о головима. Његов поглед на свет мени није близак, али ја га свеједно волим.

Петрова снага је у њему. Он воли да каже:

„ Слобода је само моја! Не могу је поделити ни са ким. Рођена је кад и ја. Растемо заједно. Упознајемо се годинама. Надмудрујемо се она и ја ко ће боље, ко више, ко лепше. Па чак и ако је понекад не желим, она ме стигне, чека и дочека. Та моја слобода ми даје крила и омогућава ми да будем оно што заиста јесам. Даје ми неограничене могућности и изборе.

Слободан сам да кажем оно што заиста и мислим!

Да радим оно што волм!

Да учим кад желим и шта желим. Да слушам музику коју волим.

Слободан да бирам пријатеље!

Да без задршке упознајем нове људе и обичаје.

Да осетим укус непознате хране!

Да у мени све заигра од неких нових егзотичних звукова!

Слободан да волим кога хоћу! И да сви виде кога волим!

И да не волим!

И да и то покажем свима!

Да сањам... да маштам...

Да летим... на крилима а без крила...

Слободан да желим!“

А ја...

Ја сам негде између њих двојице. Наша се гледишта веома разликују. Јер и ми се између себе разликујемо. Али, сва лепота и јесте у томе.

Ми смо коморе и преткоморе једног истог срца.

И као што писац једном рече: „ Оно што краси пустињу је што се у њој негде скрива бунар“.

Ја хоћу да запретим, да викем, да замолим да избришемо пустиње између нас и у нама.

Нек се градови умију крупним капима кише!

Нек јутра освану окупана!

Нек се људи пробуде и провере куца ли још са леве стране поклон који су добили на рођењу!

И добро нек ослушну.

Јер, имам једну причу. Њен почетак сви знамо. Увек је исти.

Негде се родио човек и једно срце је почело да куца.

Ослушни!

Можда куца баш због тебе.

I Награда

Никола Миловановић

Ужичка гимназија